
angano, angano...arira, arira.. 
tsara ho fantatra fa 


RAVAOARIVELO Elisabeth no 
namboatra ity tantara ity 
amin’ny teny malagasy 
RAZAFINTSALAMA Noél no 
nandoko ny sary 

ary MAHAZENDANA tokoa 
ny bikan’ny boky. 


n 
Lan] 
2 
a 
A 
Ò 
i 
A 
g 
2i 
È 
> 
n 
= 
g 
d 
E 
kz 
i 
> 
=| 
8 
g 
© 
N 
Ò 
E 
QD 
g 
3 
E 
bz 
A 
Š 
£ 
‘On 
‘E 
> 
a 
Q 
(6) 
©) 


Artigrafiche M.A.R. - 14022 Castelnuovo Don Bosco (Asti) Italia (2013) 


Impression 


MWe 


' 
Editions Ambozontany 


Analamahitsy Antananarivo 


RE rrr 


Voahirana 


Taloha ela izay 
taorian'ny nahaterahan'i Kristy 
Raimosa tamin'izay no nanjaka 
tany Menabe, 
Andriamboniarivo 
tany Boina, 
Ratsimilaho 
tamin'ny fokon’ny 
Betsimisaraka, 
Andrianjakavalomandimby 
tao Imerina; 
fony Raonimanalina 
nanjaka tao Lalangina, 
Ralambovitaony tamin’izay 
no tao Isandra, 
Ralainony tany Arindrano; 
ary Lamboeny tamin'izay koa no 
mpanjakaben'ny 
| Antakara, 
no nitranga, hono, 
teto Madagasikara 
ity tantara ity 
tamin’ny farihy anankiray 
midadasika dia midadasika 
izay antsoina hoe ranomasina. 
Indro fa asehon'i Liza eto 
io angano mahavariana io 


mba ho fantatry 


ny ankizy malagasy tsy vaky volo. 


Indray andro, hono, tany anaty ranomasina tany, nisy lapa 
iray lehibe vita tamin'ny akorandriaka. Namiratra sy nahason- 
driana ny nijery azy amin’izato loko maro samy hafa nisalorany, 
hany ka voasarika hitopy taminy ny mason’ny olona maro. 

5 


O 


Andriamanankira no 
mpanjaka tamin’izany ra- 
nomasina izany, ka izy no 
tompon’ity lapa soa ma- 
havariana ity. Efa maty 
vady Andriamanankira,ka 
dia Rasoamanjaka reniny 
no nanampy azy, nitaiza 
sy nanabe ireto zanany 
enina mirahavavy. 

Samy tsara tarehy 
izy enina mirahavavy, fa 
tsaratsara kokoa ny fa- 
ravavy, amin’izato maso- 
ny balaka sy ny volo 
lava, amin’izato tarehy 
miran-dava sy mahafa- 
tifaty. Izy dia izy no 


hany tsara indrindra tamin’izy enina mirahavavy. Voahirana 
no anarany... 

Fomban-dry zareo any hono, rehefa feno valo ambin’ny folo 
taona, ny miakatra ety ambonin’ny tany ny zazavavy. Gagagaga 
be ihany izy ireo amin’ny fombafomban’ny olombelona, hany ka 
maimay ery izy enina mirahavavy ny higadonan’ny faha-valo 
ambin’ny folo taonany, mba hitsidihany an’izany tany izany. 

Koa ela ny ela dia indray andro sisa no tsy hahafeno valo 
ambin’ny folo taona ny vavimatoa. Mbola roa ambin’ny folo taona 
kosa tamin’izay i Voahirana. 


a » f i o n 


Dia nantsoin-dRasoamanjaka renibeny àry ny vavimatoa, ka 
nohafatrafarany sy nanariny tsara tao amin’ny efitra anankiray : 

— Rahampitso izany indry retsy dia ho feno valo ambin’ny 
folo taona, ka mba ahoana sy ahoana ny fon-dry amin’izany? 

— Tena faly dia faly ery aho izany, ry Nenibe! Marina e, 
tena toa tsy andriko mihitsy izany hiakarako eny ambony tany 
izany. 

— Aza maika retsy a, ho hitan-dry foana ange ny any e! 

— Fa mba manao ahoana tokoa moa, ry Nenibe, izany any 
ambony tany any izany? Mitovy amin'izao aty amintsika izao 
ihany ve, sa?... 

— Hafa dia hafa mihitsy noho ny aty amintsika, anaka,; ny 
any ambony tany any. Ny antsika izao, akorandriaka no anam- 
boarana ny trano. Ny any kosa, zavatra maro no narafidrafitra 
sy natsangana, ka izany no onenany sy tranony. Raha vao tonga 

any indry dia hahita zavatra mitsangana misandrahaka eny 
ambony sady voaravaka zavatra maitsomaitso be dia be samy 
mipetaka amin’io fototra io: hazo hono no anaran'ireny, fa be 
dia be izy. Any koa izany hoe andro sy alina. Ka ny antoandro 
any dia mazava be sy mafana, ary zavatra iray boribory makadiry 
be toa mihantona ery ambonin’ny tany no mahatonga ny mazava 
sy ny mafana. Io hono no masoandro mpanazava sy mpanafana 

ny tany. Ny alina kosa dia ny maizimbe, izany hoe tsy eny intsony 
ny masoandro, ka maizina ny tany tontolo. Amin’izay dia mihidy 
daholo ny trano fa matory ny olombelona, ka andrao misy mana- 
raraotra miditra: tsy dia mifampatoky loatra mantsy ny olona 
any. 

Koa inona indray, hoy indry, no misolo ny masoandro eny 
ambony amin’ny alina? Ao izany zavatra boribory izany, toa 
mihantona koa ery ambonin’ny tany, saingy kely dia kely noho 


ny masoandro, sady tsy mba mafana ny tarany fa mazavazava 
malefaka. Volana no iantsoana azy. 


hela” Ei eae 


Rehefa miseho ny volana dia mazava mahasondriana eny 
ambony tany. 

Indray maka izay aho retsy, sendra diavolana iny tsara 
tamin’izay teny ambony tany, dia mba nitsoriaka niakatra teny 
aho. Akory retsy ny hagagako nony tonga tany ka nahita ilay 
volana boribory menamena mahafinaritra toy ny miakatra avy 
aty amin’ny ranomasina fonenantsika aty. Sondriana ery aho 
nijery ny ranomasina. Fa ity no tena hafa kely amin’ny fanaon’ny 
any ambony any raha miseho ny volana: mifamory amin’ny kianja 
malalaka ny ankizy rehetra ao an-tanana, dia mitotorebika man- 
dihy, mihira, manao fampitaha, manao karazan-dalao maro, mi- 
hoby ny volana. 

— Hay ve, ry Nenibe, ka mahafinaritra toy izany any am- 
bony tany any! Fa hono ho aho, mba manao ahoana kosa ange 
izany olombelona izany e? Dia hafa noho isika izao tokoa ve? 

— Hatreo amin’ny kibo no ho miakatra aloha retsy dia 
mitovy tsy misy valaka amintsika ihany, fa ny tapany ambany 
kosa no tena hafa dia hafa noho ny antsika ...Ry zareo, tsy mba 
manana rambo sy mamiratra voahaingo kirany toa antsika; 
zavatra roa lavalava izany no solony, tongotra hono no anarany. 
Natao hampitsangana sy hamindran-dry zareo izany tongotra 
izany. 

— Ka tsy mba misy rano any izany, ry Nenibe? 

— Misy dia misy tokoa anaka, saingy raha mianjera ana- 
tin’izy ireny hono ny olombelona dia maty, hany ka mandrafitra 
hazo izy mazàna hahafahany mandeha eny ambony rano: sambo 
no iantsoany izany trano asosany eny amin’ny onjan-drano 
izany... Sady isika aty ihany ange no mivelona amin’ny ranoma- 
sina fa ny olombelona kosa mivelona amin’ny rivotra el... 

Betsaka dia betsaka ny mety hambara momba ny fiainana 
any ambony any, nefa tsy ho voatanisako eto avokoa. Rehefa 

tonga any indry dia ho finaritra hahita ireo voalazako teo ireo sy 
ny hafa hampitolagaga an-dry, fa andeha amin’izay matory aloha. 
Koa tsarà mifoha sombinaiko! 

Dia lasa natory ilay zazavavy nony avy notsofin-drenibeny 
rano. 


A 


Q 
Nony maraina tokoa, dia indro Ravavimatoa fa nilomano nia- 
katra nankeny ambony tany. 
Dia teny ihany izy ny tontolon’ny andron’iny, ka hitany 
avokoa hono ireo zavatra voalazan-drenibeny. Nony hariva ny 
andro, dia lasa izy niverina nody. 


A 

Nifanjohy hatrany hono ny andro sy ny volana ary ny taona. 
Ela ny ela ka mba tonga kosa ny anjaran’i Voahirana. 

Indray andro sisa dia ho feno valo ambin’ny folo taona koa 
izy. « Zazavavindrano » bikana sy tsara tarehy tokoa. 

Efa akaiky hatory ny tany ambany ranomasina tany. Injao 
ao an’efitra ramatoa Rasoamanankira sy Voahirana velon-dre- 
saka: 

— Hay ve ka misy izany rehetra izany, ry Nenibe, any am- 
bony tany any e! 

— Eny anaka, fa inty no loza: isika mponin’ny ranomasina 
dia fady manambady olombelona. Ka raha sanatria ka misy 
izany ka tia olombelona isika dia maty. 

— Izany ve ry Nenibe? hoy i Voahirana sondriana sy liana 
fatratra mihaino an-drenibeny. Koa raha mba izaho izao izany 
no tia olombelona any dia tsy maintsy ho faty? hoy ihany i Voa- 
hirana nikakakaka nihomehy somary lasa fisainana. 

— Inona hoe ity loza lazain-dry retsy? Ndeha indry matory 
amin’izay fa aza be resaka eo e! 

Ny ampitso maraina ilay mivoaka omby iny tsara ny ety 
ambonin’ny tany dia iny i Voahirana miraratra aoka izany rava- 
han’ny hatsaran-tarehiny, misosa avy any anaty ranomasina any. 

Akory ny hagagany nahatazana irery lanitra mangamanga. 
Nihofahofa malefaka toa niarahaba azy tamin’izany ny ravim- 


boanio. Nafana sy namiratra ny masoandro, ka nanjopiaka aoka 
izany ny loko maro samy hafa nirentirenty teny amin’ny akoran- 
driaka nataon’i Voahirana fehiloha. 

Nakipin'i Voahirana ny masony. Noheveriny mantsy fa nano- 
nofy antoandro izy. Vao nahirany indray anefa ny masony dia 
vao mainka izany indrindra no nampirentirenty sy nampitombo 
hatsara ny tany... 

Indreny eny andiam-boronkely manidina mandalo sy mihira- 
hira, toa mandrotsirotsy an’ity mpanjakavavin-drano kely gaga 
sy talanjona. 

Fa vao mainka nitombo ny hagagan’i Voahirana nony hitany 
nandalo ireto tovovavy Rasaraka mitafy sembo, velon-kira, mi- 
lanja lananana, ndeha hantsaka: 

« Hay tokoa! Ireto izany no olombelona tompon’izao rehetra 
hitako izao! hoy i Voahirana. Toa sambatra sy finaritra izy izany, 
hoy ihany izy toa nitsiriritra ny anjara soan’ireto tovovavy 
rasaraka. 

Fa raha iny izy variana teo iny tsara, dia injany entin-dri- 
votra mitsitapitapy, misy horakoraka, hehy, feom-baliha tory folo, ; 
korana, tehaka: 

«Inona ary izany tabataba izany? Ary toa avy atsy izy 
izany! >. 

Liana dia liana i Voahirana ny handre bebe kokoa, ka lasa 
izy nanatona ny tanàna sy niafina tao ambadiky ny voanio iray. 

Avy eo no nahatazanany kianja iray malalaka voaravaka sy 
tomefy olona. Trano falafa avokoa no manodidina ny kianja. 
Nisy anefa teo afovoan-tanana trano falafa iray lehibe niavaka 

tamin’ny hafa rehetra. Tranon’ny Andriana mpanjaka tao an- 
tanàna io. 

Teo am-baravaran’io trano makadiry io nisy vatandehilahy 
mijaridina mitan-defona. Tsy tapitapitr’izay dia indreo ny vahoaka 
tazan’i Voahirana mitsangana sy miondrika toa miarahaba. Hay 
iny ery misy tovolahy iray bikana, tsara tarehy, mitsikitsiky, mia- 
katra eo ambony vato fisaka lehibe iray atao hoe « vatomasina », 


ry Tee e 3° va 
li of PE “ey 


mba hamaly ny antsan’ny vahoaka miarahaba andriana. Dia in- 
dreny ihany koa manaraka azy lehilahy iray efa zokinjokiny 
arahin’ny tandapa maromaro, samy miakatra ihany koa eo am- 
bony vatomasina. 

Tsy iza tsy akory ilay tovolahy bikana fa Andriantsara, lahi- 
tokan’Andriambahoaka iapanjaka. Ary ilay lehilahy efa zokiolona 
nitsangana teo anilany no Andriambahoaka. 

Vao tonga avy nitety tany maro namangy firenena isan- 
karazany mantsy Andriantsara tamin'izay, an-taonany maro izy 
no tany. Dia izao tafaverina soa aman-tsara eto an-tanin-drazany 
izao, ka izany no mahatonga ireto vahoaka ho vory maro sy ho 
falifaly. 

Fatratra dia fatratra ny fandinihan’i Voahirana an'Andrian- 
tsara avy eo amin’ilay foto-boanio niafenany. Tsapany fa olona 
hendry sy mahalala fomba ary tsara fanahy sy manam-pahaizana 
Andriantsara. 

Satry ihany i Voahirana hijery ireto vahoaka nandihy sy 
nihira ary nitehaka, saingy nitsoka kosa ny rivo-mangatsiaka 


tamin’izay, hay efa hariva ny andro. Kely sisa dia ho alina tante- 
raka. Niala teo ambody voanio i Voahirana, malaina ery izy na- 
monjy ny ranomasina fodiany. Niherika farany izy, ka tsy nahita 
afa-tsy toa alok’olona nitotorebika manodidina mandihy eo amin’ 
ny afon-dasy. 

Nisoka tao anaty ranomasina i Voahirana, tazany ao anaty 
rano ny taratry ny kintana amam-bolana, indreny koa ny tro- 
ndro maro isan-karazany manjopiapiaka, mandefa loko mahafina- 
ritra eny amin’ny endrik’i Voahirana. Iry ambany iry kosa ny 
lapan-dRainy. Hirahira hafahafa no toa mandrotsirotsy ao anaty 
ranomasina ao. Iny i Voahirana tsy taitra akory milomano, ny 
volo amin’izany mitady te hitsikafona hatrany, ny firavaka manja- 
lanjelatra, saingy tao am-pony tao, injany nisoka nisisika ny 
alahelo... 

Natory i Voahirana raha vantany vao tonga fa reraka loatra. 
Rotsirotsin-drivo-boanio maniotsioka sy kintana manjelanjelatra 
no nameno ny nofiny iny alina iny, fa ny endrika miramirana nan- 
dravaka ny tsikin’Andriantsara anefa no tena namonto ny nofiny. 

Ny ampitso maraina dia tsy miran-tava toy ny isanandro i 
Voahirana. Toa nanembonembona, toa lasa fisainana, ndaosin’ny 
eritreritra lavitra dia lavitra. Tsikaritry ny rainy izany ka nanon- 
taniany azy izay antony: 

— Ary toa tsy miresadresaka toy ny isanandro ho aho ianao 
izany anaka? 

— Eny, ry Dada! Maha-te-honina ahy ery any ambony tany 
any. Ny tenako ihany no aty fa ny saiko dia mbola any ihany! 

— Fa nahoana angaha? hoy Rainy. 

— Any, misy olona tiako ry dada... 

— Oadray re, anaka, efa izay indrindra no nahiko. 

Dia nitanondrika rainy tamin'izay, varimbariana sy nalahelo. 
Nijery azy i Voahirana. Nony afaka kelikely dia nitraka Rainy 
ary niteny nanao hoe: 

— Ndeha ianao, anaka, mankany amin-dRenikala, fa izy 
no mahalala izay tokony hatao. 

Dia iny i Voahirana nilomano nizotra nankany amin’ny fo- 
nenan-dRenikala. Alahelo moa tamin’izay ny an’ny trondro sy ny 
manana aina rehetra nolalovany... 

..Lavabato maizimaizina izany no fonenan-dRenikala. Lo- 
motra makadiry sy trondro ratsy endrika mampatahotra no ta- 
zana manodidina ny fonenany. Nitsangam-bolo be ihany raiki- 
tahotra i Voahirana nahita izany. Nisalasala toa te handroso no 
sady te hihemotra koa i Voahirana. Fa iny izy nisalasala teo iny 
indrindra no injay ny feon-dRenikala manakoako avy ao anaty 
lavabato: 


— Matahotra indray angaha indry, ry Voahirana? Man- 
drosoa, fa efa fantatro ny anton-dian’indriako! 

Indray nipararetra nangovitra i Voahirana nahare izany, fa 
mova tsy ny ranomasina manontolo no nitrerona sy nidoboka 
reny. 

Niditra izy. Indry ery lavitra amin’ny faran’ny lavabato vehi- 


vavy iray efa antitra. Ny volony fotsy mirakorako, ny mascny 
kely nefa mahiratra dia mahiratra. Ny fitafiany lomotra isan- 
karazany. Hany nobanjinin’ny fijerin’i Voahirana anefa dia ny 
nifiny roa sy ny masony matsilo ary ny volony fotsy. Aizina no 
| mandrakotra ny aty lavabato. 

— Koa dia tia olombelona hay hono indriako? hoy indray 
Renikala nanaitra an’i Voahirana. 

Saika tsy afa-niteny i Voahirana namaly azy: 

— Eny!... Tompoko... 

— Ha! Ha! Ha! Ha! Hoy Renikala nikakakaka nampirani- 
rany ny nifiny roa sisa tsy nihintsana. Ahoana hoe? Ha! Ha! 
Ha! Ha!... i 

Vao mainka nitombo ny tahotr’i Voahirana nahare izany. 
Nanohy niteny ihany Renikala naneso tamin’ny feo farimparina 
nanao hoe: 

— No tia olombelona indriako, ka no mankaty amiko? 

— Ianao hono no afaka hanoro hevitra ahy, hoy i Voahirana. 

— Mitonantonana mihitsy anie indriako izany e! Mba tsa- 
pan’indriako ve fa tsy maintsy hijaly indriako, ary tsy ho tafave- 
rina aty aminay aty intsony raha mankany? Fantatr’indriako 
koa ve fa tsy hahita hasambarana velively indriako raha tonga 
any? Ka izao ary no izy: he ity ranom-panafody anaty akoran- 
driaka ity, ento ity hosotroin-driako raha vao tafavoaka ny rano- 
masina indriako. Raha vantany vao avy misotro azy anefa in- 
driako dia hahatsiaro mangirifiry eran’ny tenan-driako. Dia izany 


no hampitovy an-driako amin’ny olombelona. Nefa izao: tsy hahay 
hiteny indriako fa ho moana... Ka ahoana? Tapaka sa tsy tapaka 
ihany ny hevitra fa hotanterahin-driako ihany ny fanirian-driako 
ry Voahirana? 

...Teo i Voahirana, nieritreritra teo... Nony ela dia hoy izy: 

— Tsy mampaninona ry Nenikala, fa hotanterahiko. Toa 
vao mainka tsy ho sambatra aho raha tsy hitako ilay « Mpan- 
jakako ». 

Ny ampitso maraina tokoa dia niainga i Voahirana, nanao 
veloma ny havany rehetra sy ireo trondro namany niara-nilalao 
taminy: 

— Veloma daholo ianareo, mandrampihaona, tsy hanadino 
anareo namako rehetra aho. Mba tsarotsarovy ihany i Voahirana! 

Izany no fanaovam-beloma nataon’i Voahirana ny trondro 
sy ny namany isan-karazany. Dia lasa izy, nilomano niakatra. 
Raha iny izy nisonenika dia nisonenika iny indrindra, dia injany 

reny toa nitomany ny ranomasina ndeha hilaozan’ity mpanjaka- 
vavikeliny. Avy any aoriana, injany nisy niantso azy: 

— Voahirana! Voahirana. 

Niherika i Voahirana, ka indro trondro kely iray mahafatifaty, 
bongo maso noho ny fitomaniana nataony, no nipitrapitra nala- 
helo: Lekira no anarany. Rehefa misokatra hono ny vavan’i Le- 
kira dia nisy hazavana tsy misy toy izany nipariaka avy a0, ary 
izany hazavana izany no manome loko isan-karazany ny ranoma- 


sina. Ka ny antony hono dia misy vaingan-diamondra ao anaty 
vavany 20. 

Fa hoy i Lekira: 

— Hay i Voahirana saika ho lasa tsy hanao veloma ahy 
akory? 

— Tesia ry Lekira, tsy izany velively. Be loatra ny alaheloko 
handao anareo, ka izany no toa tsy tiako hifankahitana aminao... 
Voafetra mantsy ny fotoana hipetrahako eto amin’ity firenena 
ity, Ka alao aho handeha amin’izay. Veloma ry Lekira. 

Dia ndeha hilomano indray i Voahirana no nantsoin’i Lekira: 

— Voahirana a, andraso kely moa, henoy aho e: raha maha- 
tsiaro aty i Voahirana indray andro any, na raha misy zavatra 

manahirana an’i Voahirana, dia antsoy aho, ka ity diamondra 
omeko anao ity alatsaka any an-dranomasina dia ho avy aho. 
Raha ohatra kosa tsy hiantso ahy i Voahirana, dia midina ao 
anaty farihy ao atsimon-tanànanareo miaraka amin’ity diamondra 
ity fa ho sambatra miaraka amin’ny vava. 

— Misaotra dia misaotra ry Lekira, ary matokia fa tsy 
hanadino anao aho. Ary ny hoe zava-hanahirana ahy, dia aza 
manahy foana ianao fa tsy hisy izany na oviana na oviana. 
Veloma e!... hoy i Voahirana, sady lasa izy nanohy ny diany hia- 
katra eny ambony tany. 


Cal 

Akory moa ny hafaliany afa-nitsidika indray ny tany, sady 
izay indray honenany mihitsy. Na izany aza anefa dia toa nisy 
ahiahy nisoritra teny amin’ny endriny. Ahiahy ny amin’izay ho 
fiainany raha afaka kely foana. Nanatona ny torapasika izy, ary 
nitorovoka teo nibanjina ity ranomasina mangeniheny fonenany. 


aa aman GATTA Rn ii 

Potraka tsy satry teo amin’ny takolak’i Voahirana ny vai- 
ngan-dranomaso roa mikoriana miadana dia miadana, nankahery 
tena anefa izy, nampihetsika ny molony, koa sady nitsiky izy 
no nanofahofa tanana ho fanaovam-beloma ny ranomasina sy 
ny namany rehetra. 

Nalainy avy tao am-balahany ny akorandriaka misarin-ta- 
voara nitahirizany ny ranom-panafody nomen-dRenikala azy. 

Natohony teo amin’ny vavany, ary dia nataony indray mite- 
lina ny ranom-panafody rehetra... Injay tokoa fa ren’i Voahirana 
nanaintaina avokoa ny tenany rehetra. Nangirifiry mafy izy, 
ka torana niankarapoka teo amin’ny torapasika nipetrahany. 

Tsy azon’i Voahirana vinavinaina na toy inona na toy inona 
no fotoana tsy nahatsiarovany tena, fa feon’olona maromaro avy 
manatona no henony toy ny nofy ka niverenan’ny sainy tsikelikely. 

— Ka ahoana ry zalahy a! Hiaraka hanarato amintsika hono 
Andriantsara. Ahoana ny hevitrareo amin’izany? 


— Tena mahafaly tokoa letsy izany. Aiza ve ka dia olona 
mahantra kely toy itony no nofidiny ho namana fa tsy mba irony 
tandapa irony akory fara-faharatsiny? Marina raha tsy... 


(Tapaka tampoka teo ny resany nahita an’i Voahirana nandry 
toy ny efa maty teo ambony fasika). 


— O ry leiretsy e, tazano hoe, ny masoko ve no maninona, 
sa olona izaroa tazako mandry izaroa? 


— Aiza izany leity a?... Eny tokoa letsy marina, tena olona. 
Ndao hoe hatonina eny... Oadray! Tsy hatsaran’izay zazavavy! 
Mbola mitempo ny fony. Mbola velona! Soa ihany. 

— Ndeha aloha letsy ampiantsoina Andriantsara atsy amba- 
dik’itsy dongom-pasika itsy. Ianareo roa lahy mijanòna eto ihany. 

Dia iny niolomay niantso an’Andriantsara iny tokoa ny anan- 
kiray, fa ny roalahy kosa niandry an’i Voahirana teo ihany. 

Indro tokoa tamy Andriantsara nony afaka kélikely, narahin- 
tovolahy efatra samy nihazakazaka namonjy teo amin’i Voahirana. 

Akory moa ny hatairan’Andriantsara raha nahita an’i Voa- 
hirana. Nosafoiny ny tarehin’i Voahirana, sady hoy izy: 

— Mifohaza amin’izato torimaso ry Andriambaviko. 

Ka inona tokoa fa tsy nihiratra teo ny mason’i Voahirana. Ka 
hafaliana moa ny azy nahita an’Andriantsara niondrika nijery 
sy nandinika azy. Niarina izy, ary nanopy maso nanodidina azy. 

— Izaho no Andriantsara zanaky ny mpanjakan’ity firenena 
ity, hoy Andriantsara, ary ireto dia tovolahy sakaizako ao an- 
tanana. Fa mba iza no anaran’izato Andriambaviko e? 

Nanokatra ny vavany tamin’izay i Voahirana, ndeha hamaly 
ny tenin’Andriantsara, nefa tsy nahaloaka feo na dia kely akory 

aza. Izay vao tsaroany fa tsy hahay miteny intsony izy, hany 
heriny nitanondrika, sady potrapotraka ny ranomasony. 

Dia hoy Andriantsara nahita izany: 

— Azafady tompokovavy, hitako fa mbola vizana dia vizana 
ianao. Tsy maninona akory na dia mbola tsy mahalaza ny anaranao 
aza lanao. 

Ary hoy indray izy nitodika tany amin’ireo sakaizany: 

— Tsara vintana ianareo leiretsy ampahalalaiko izao voalo- 
hany: izy no halaiko ho vady fa izy no tian’ny foko. 

Ary hoy indray izy nitodika sady nandray an’i Voahirana: 

— Ekenao ve izany tompokovavy? 

Fa mbola tsy niteny ihany i Voahirana, fa ny masony niba- 
ribary sy ny molony nitsiky no nanambarany ny hafaliany na- 
meno ny fony. 

Nisosa hatrany ny andro sy ny volana. Vadin’Andriantsara 
tokoa izao i Voahirana. Mamy hoditra tokoa izy na tamin’ Andriam- 
bahoaka rafozan-dahiny na tamin’ny vahoaka. Na dia teo anefa 
izany rehetra izany dia tsaroan’i Voahirana ho tsy tonga lafatra 
ny hasambarany: tsy afa-niteny izy, ka tsy mba afaka nilaza ta- 
min'ny vadiny izay rehetra tao an-tsainy. 

Indray takariva izay, efa nilentika ny masoandro. Iny i 
Voahirana nihazo ny lalankely midina ao atsimon-tanàna. Io izy 
mipetraka eo amorom-parihy. Matetika izy mivady no mitsangan- 
tsangana eo. Tazan’Andriantsara ny nandehanan’i Voahirana, ka 
narahiny avy ato aoriana izy. Kely sisa tsy hahatongavany eo 
ankilam-badiny no iny i Voahirana nidina ary nilentika ao anaty 
rano, ary dia tsy nipoitra intsony. Nihazakazaka Andriantsara, 
niantso ny andriambavikeliny, fa mbola tsy nipoitra ihany i 
Voahirana. 

Nony tonga teo amoron-drano Andriantsara, dia indro tazany 
eo amin’ilay faritra nilentehan’i Voahirana vadiny, felam-bonin- 
kazo iray tsara tarehy nivelatra sady nandraraka hanitra mahafi- 
naritra aoka izany. 

Nidina tao anaty rano Andriantsara ndeha hitady sy hamo- 
njy ny andriambaviny. Nefa alahelo sy tahotra no nameno ny 
fony. Nirotsaka tsy nahiny ny ranomasony, ka indro latsaka 
teo amin’ilay voninkazo. 

Nazava sy nanjopiaka toy ny hazavan'ilay diamondra niaraka 
tamin’izay ilay felana raha vao nilatsahan’ny ranomason’ Andrian- 
tsara. 

Nahita izany Andriantsara ka nataony fa ny diamondra tsy 
niala teo amin’ny vozon’ny vadiny io mazava io. Natsotrany ny 
sandriny hanakatra azy, kinanjo iny izy nikasika ny felana iny 
tsara dia niova tampoka ho lolo kely tsara tarehy mirenty loko 
maro isan-karazany izy, ka nanidintsidina sy nipetrapetraka teo 
ambonin’ilay felam-boninkazo manitra sy maha-te-hioty. 

Ny Andriambavy mantsy io tonga felam-boninkazo io. 


A 


Q 


Nihorakoraka, nihirahira, nihoby, nikotaba ny sahona nahita 
fa nofidin’Andriana anankiroa ho lapa fonenana ny farihy kely 

nisy azy. Nifandimby izy rehetra niantsoantso nanao hoe: 
« Voahirana >»! 


« Voahirana >! 

Hatramin’izay dia raikitra hoe Voahirana ny anaran’irony 
voninkazo maniry haingom-parihy irony. 

Sambatra dia sambatra tokoa araka ny voalazan’l Lekira 
kely hono i Voahirana. Teny amin’ny farihy hono rio nonenany fa 
tsy nahazo nikasika ny ranomasina intsony izy, ary tsy nisaraka 
taminy intsony hono Andriantsara nanjary lolo mahafinaritra. 

Nahenika ny tany rehetra hono ny lazan’izany voninkazo 
izany, hany ka vatran’i Rivotra ny nangalatra tamin’ireo zanak’1 
Voahirana sy Andriantsara ka nentiny hankany amin’ny farihy 
hafa. Dia niely nanerana ny farihy rehetra ny vonim-boahirana. 

Hafaliana moa izany hono ny an'i Voahirana, hasambarana 
moa izany ny azy, fa sambatsambatra avokoa ny olombelona raha 
mijery azy. Ka tsy nitsahatra nampitombo hatrany ny hatsarana 
amam-bikany izy. 

